ORDE do 9 de setembro de 2008 sobre a aprobación definitiva do expediente de modificación puntual do Plan Xeral de Ordenación Municipal do Concello do Incio, no contorno do núcleo de Monteagudo.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 21/10/2008

O Concello do Incio remite o proxecto de modificación puntual referido, solicitando a aprobación definitiva do expediente, conforme o artigo 85.5º b) da Lei 9/2002 do 30 de decembro, de ordenación urbanística e protección do medio rural de Galicia, en adiante LOUG.
I. Antecedentes.
O Concello do Incio posúe como instrumento de planeamento vixente un Plan Xeral de Ordenación Municipal (PXOM) aprobado definitivamente o 7 de decembro de 2005.
Non foi solicitado informe da Dirección Xeral de Urbanismo informe previo á aprobación inicial, de acordo coa posibilidade recollida no artigo 93.4º da LOUG.
Respecto da tramitación administrativa, constan no expediente as seguintes actuacións:
1. Certificación da secretaria-interventora, do 21 de decembro de 2007, da aprobación inicial da modificación de referencia, mediante acordo adoptado polo Pleno do concello na súa sesión extraordinaria do 21 de decembro de 2007.
2. Cumpriuse co trámite de información pública mediante a publicación nos diarios El Correo Gallego e El Progreso de Lugo do 3 e 4 de xaneiro de 2008, respectivamente, e no DOG nº 6, do 9 de xaneiro de 2008.
3. Consta certificación do secretario do concello, de data do 9 de xaneiro de 2008, que acredita que durante o período de exposición pública polo prazo dun mes non se presentou alegación algunha.
4. Informes xurídico e técnico emitidos con datas do 17 de decembro de 2007 e do 21 de abril de 2008 respectivamente, pola secretaria municipal e polo arquitecto técnico municipal, respecto da súa conformidade coa lexislación vixente e a calidade técnica da modificación.
5. Certificación da secretaria do concello, con data do 16 de maio de 2008, da aprobación provisional da modificación do Plan Xeral do Ordenación Municipal no contorno do núcleo de Monteagudo, mediante acordo adoptado polo Pleno do concello na súa sesión extraordinaria do 24 de abril de 2008.
6. O concello enviou tres exemplares do proxecto técnico da modificación, coa dilixencia de ser o aprobado provisionalmente polo Pleno do concello.
7. Resolucións e informes sectoriais:
-Dirección Xeral de desenvolvemento Sostible 15 abril de 2008, o cal se pronuncia sobre a innecesariedade de someter o proxecto a avaliación ambiental estratéxica previsto na Lei 9/2006.
-Consellería de Cultura e Deporte emite informe favorable con data do 4 de marzo de 2008.
II. Consideracións e fundamentación.
II.1. De acordo co informe-proposta da Dirección Xeral Ordenación do Territorio e Urbanismo, con data do 9 de setembro de 2008, cómpre facer as seguintes consideracións:
A modificación, formulada polo concello, pretende posibilitar as actividades gandeiras propias dunha sociedade agraria de transformación (SAT) no contorno do núcleo rural de Monteagudo.
A modificación afecta un ámbito de solo rústico de protección paisaxística consonte o PXOM, de 31,461 ha de superficie, situado na contorna do núcleo rural de Monteagudo, na parroquia de San Pedro do Incio, propondo a súa reclasificación como solo rústico de protección agropecuaria. Así mesmo, a modificación incorpora unha ordenanza específica para o ámbito afectado, e delimita dentro deste unha subárea de 6,157 ha, designada como Zona 1 ou Z1 no plano nº 7, á que quedaría restrinxida a construción das edificacións agropecuarias previstas.
A nova ordenanza presenta novidades respecto da regulación do PXOM nos seus artigos 271 e 272, dado que:
1. Inclúe un réxime de usos particular para o solo de protección agropecuaria proposto na modificación, onde quedarían prohibidos os usos construtivos referidos nas letras d), h), j) e k) do artigo 33.2º da LOUG, así como tamén os agropecuarios das letras a) e b) do mesmo precepto legal na parte exterior á Zona 1.
2. A alteración introducida no ordenamento vixente consiste, xa que logo, na admisión de construcións agropecuarias, (artigo 33.2º, letras a) e b) da LOUG, dentro da Zona 1 e dos usos de depósito, almacenamento e estacionamento de vehículos ao aire libre, (artigo 33.1º d) da LOUG, no conxunto do ámbito da modificación, usos todos eles que estarían actualmente prohibidos de acordo coa clasificación urbanística vixente de protección paisaxística.
3. Reduce as distancias das explotacións gandeiras a vivendas e asentamentos de poboación establecidas con carácter xeral para o solo rústico polo PXOM.
4. Engade condicións específicas, de implantación sobre altura máxima de bancais, prohibición de plantación de arboredo non autóctono, forma de drenaxe dos terreos, de altura máxima das edificacións, de beiril obrigatorio nos testeiros das edificacións, así como unha regulamentación tamén específica de peches, con materiais obrigatorios.
A xustificación do interese público da modificación pode estimarse pola necesidade do mantemento das actividades agropecuarias para a conservación da paisaxe agraria afectada. Malia que nalgunhas ocasións a modificación alude á conservación da paisaxe actual, o que semella propugnar realmente é o valor da paisaxe agraria tradicional, resultado dunha maior presenza das actividades agropecuarias, e pola contribución desta modificación á preservación do núcleo tradicional de Monteagudo, de especial valor arquitectónico e etnográfico.
Tendo en conta que as razóns de interese xeral argumentadas tenden a unha utilización racional agrícola-gandeira dos terreos no contorno do núcleo de Monteagudo, o que non resulta incompatible coa protección das características paisaxísticas do medio rural circundante deste núcleo rural tradicional, na medida en que aquela actividade ademais axuda a fixar poboación no núcleo.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á Conselleira de Política Territorial, Obras Públicas e Transportes.
III. Resolución:
Visto canto antecede,
RESOLVO:
1. De acordo co punto 5º a) do artigo 85 da LOUG, aprobar definitivamente o expediente de modificación puntual do Plan Xeral de Ordenación Municipal do Concello do Incio, no contorno do núcleo de Monteagudo.
2. De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no Boletín Oficial da provincia a normativa e ordenanzas da modificación aprobada definitivamente.
3. Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 9 de setembro de 2008.
María José Caride Estévez
Conselleira de Política Territorial, Obras Públicas
e Transportes